"Niciun dar pe care l-am putea oferi sau dori cuiva nu este mai mare decât iertarea păcatelor", a spus duminică la Catedrala Patriarhală Episcopul vicar Timotei Prahoveanul al Arhiepiscopiei Bucureștilor.
Iertarea păcatelor "este cel mai important lucru dintre toate. Sigur că este importantă și vindecarea când ești suferind de mai mulți ani, dar nimic nu este mai important decât iertarea păcatelor".
Preasfințitul Părinte Timotei Prahoveanul a explicat Evanghelia, citită la Sfânta Liturghie, în care este relatată vindecarea slăbănogului din Capernaum.
Importanța prietenilor
Preasfințitul Sa a evidențiat importanța prietenilor în ajutorarea celui bolnav, care nu se putea deplasa. "Recunoaştem cât de importantă este prezenţa, în clipele grele, dar şi în cele de bucurie a celor apropiaţi".
"Un mare teolog al veacului trecut spune că numărul acesta de patru este de fapt numărul cunoscuţilor apropiaţi pe care îi numim uneori prieteni. Numărul pe care îl considerăm noi este al prietenilor, apropiaţilor, rudenilor şi aşa mai departe, îl credem mult mai mare, dar realitatea, nu doar a noastră, ci realitatea istoriei ne arată că prietenii adevăraţi sunt puţini", a explicat ierarhul.
Episcopul vicar al Arhiepiscopiei Bucureștilor a oferit exemplul Mântuitorului Hristos, care a fost părăsit de ucenici când a fost condamnat la moarte.
"Am putea deveni şi noi prietenii buni ai cuiva şi această dovadă o putem arăta mai ales în momentele grele", a îndemnat Preasfinția Sa. "Sigur că este important mereu, dar când cineva nu mai poate merge pe picioarele lui. Ce faptă bună să-l duci la un medic, să-i aduci medicamente sau să-i spui un cuvânt bun!".
"Acestea sunt faptele adevărate ale milei creștine care îl umplu pe un om de lumină, de o lumină pe care o va lua cu el când va pleca către Împărăția Luminii".
Prietenia cu Dumnezeu
Preasfințitul Părinte Timotei Prahoveanul a scos în evidență faptul că oamenii ar trebui să cultive prietenia cu "Dumnezeu, cu rugăciunea, cu trăirea înaltă".
"Dacă noi suntem străini de ea, se datorează neputinţelor, firii umane căzute. Pe de altă parte, puţinei noastre grijiri de cele cu adevărat importante".
Sfântul Grigorie Palama, cinstit în a doua duminică a Postului Mare "ne recomandă prietenia cu rugăciunea, lupta cu patimile, lupta cu neputințele noastre, ale fiecăruia".
Lupta cu patimile, spune PS Timotei, "nu durează un ceas, nici o lună. Ea urmărește pe un pământean, dacă nu pe toți, pe cei mai mulți, până în ultimul ceas al vieții. De aceea atât de frumos, Părintele Cleopa spunea că lupta cu păcatul, cu patimile, se încheie la mormânt".
Vârsta înaintată a cuiva nu este un criteriu pentru a fi scutit de ispite, "anumite patimi nu vor da libertate persoanei umane decât în ultima clipă. De aceea, lupta cuiva trebuie să fie până atunci. Ea nu se încheie după terminarea liturghiei, deși ne-am dori ca să fim mai liniștiți".
"Sfântul Grigore Palama ne recomandă liniştirea, ne recomandă asceza cu tot ceea ce înseamnă ea şi ne spune că este posibilă îndumnezeirea omului".
Preasfințitul Părinte Timotei Prahoveanul a anunțat la finalul slujbei programul pelerinajului istoric cu moaștele Sfântului Dimitrie cel Nou. Săptămâna viitoare, sâmbătă și duminică, racla cu cinstitele moaște va fi dusă în pelerinaj în Protoieriile Sector 1 și 2 din Capitală.
Foto credit: Basilica.ro